બીજા માણસ સાથેના મુકાબલામાં માણસ કેટલીક વાર લડાયક ચહેરા ધારણ કરવાનું વલણ અપનાવે છે અને પોતાના આ વલણને વાજબી ઠરાવવા માટે કહે છે કે, આ દુનિયામાં નમ્ર અને નબળા દેખાઈએ તો હારી જવાય છે. ચહેરા પર નબળાઈ દેખાડીએ તો હરકોઈ વ્યક્તિ જોર-જબરદસ્તી કરવા માંડે છે, એટલે ભલેને કોઈને કરડીએ નહીં પણ ફૂંફાડો તો રાખવો જ પડે છે! હકીકતે ખોટી વસ્તુનો પ્રતિકાર કરવા માટે કોઈની જોરતલબીને પહોંચી વળવા માટે ચહેરા પર ગુસ્સો કે લડાઈનું મહોરું ધારણ કરવાની કોઈ જ જરૃર હોતી નથી. પોતાની સાચી નક્કર માન્યતાના બચાવમાં લડવા માટે તમારી પોતાની અંદર શાંત, સ્વસ્થ, આત્મબળ જમાવવું પડે છે. તમારી પોતાની અંદર સાચો ‘અગ્નિ‘ ના હોય ને તમે માત્ર ચહેરા પર ધુમાડાનું ચિત્ર બતાવો તો તેનાથી કોઈ લાભ થતો નથી. કેટલીક વાર મિત્ર સાથે પણ લડવાની સ્થિતિ આવી પડે છે પણ લડવા માટેનું શસ્ત્ર શત્રુતાની ડંખીલી છરી નથી.